A "Stettin" 1907 végén állt szolgálatba a Nyílttengeri Flotta kötelékében és 1912-ben a "Moltke" csatacirkáló és a "Bremen" könnyűcirkálóval kötelékben látogatást tett az Egyesült Államokba. Az első világháború kitörése után a felderítő erőkhöz osztották be és a konfliktus első három évében intenzíven alkalmazták, így részt vett a helgolandi és a skagerraki csatákban több más az Északi- és a Balti-tengeren végrehajtott hadművelet mellett. 1917-ben kivonták az aktív szolgálatból és ezt követően a háború végéig kiképzőhajóként szolgált. A háború után hadizsákmányként Nagy-Britannia kapta meg. 1921 és 1923 között Koppenhágában lebontották.